เชียร์ซื้อ‘หุ้นสหรัฐ’ ศก.ฟื้น-QE3หนุน
แอสเซท พลัส เชียร์ซื้อหุ้นสหรัฐ รับเศรษฐกิจฟื้นตัว ลุ้น QE3 หนุนปลายปี
30 เม.ย. 2555

แอสเซท พลัส เชียร์ซื้อหุ้นสหรัฐ รับเศรษฐกิจฟื้นตัว ลุ้น QE3 หนุนปลายปี
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า บริษัทจดทะเบียนในตลาดหุ้นสหรัฐทยอยแจ้งผลประกอบการไตรมาสแรกออกมาอยู่ในเกณฑ์ดี และการฟื้นตัวของภาคอสังหาริมทรัพย์น่าจะทำให้ผู้ลงทุนเชื่อมั่นตลาดหุ้นสหรัฐมากขึ้น ขณะที่เศรษฐกิจก็ฟื้นตัวอย่างต่อเนื่องตั้งแต่ต้นปี 
นอกจากนี้ มาตรการผ่อนคลายทางการเงินรอบ 3 (QE3) ที่คาดว่าจะเกิดขึ้นปลายปีก็จะส่งผลดีต่อหุ้น ช่วงนี้จึงเป็นจังหวะซื้อหุ้นสหรัฐ 
กองทุนเปิดแอสเซท พลัส เอสแอนด์พี 500 (ASP-S&amp;P500) ลงทุนในหน่วยลงทุนของกองทุน SPDR S&amp;P500 ETF ผลตอบแทน 6 เดือนย้อนหลัง ณ วันที่ 20 เม.ย. 2555 อยู่ที่ 12.66% ขณะที่ดัชนี S&amp;P500 ให้ 11.33% และมีนโยบายป้องกันความเสี่ยงอัตราแลกเปลี่ยนเต็มจำนวน 
นายธีรนาถ รุจิเมธาภาส กรรมการผู้จัดการ บลจ.ทิสโก้ กล่าวว่า กระแสตอบรับกองทุนเปิดทิสโก้ โกลด์ ฟันด์ จนมีขนาด 914 ล้านบาท บริษัทจึงเพิ่มทุนอีก 1,000 ล้านบาท เป็น 2,000 ล้านบาท โดยมองราคาทองคำยังอยู่ในช่วงขาขึ้น เป้าหมายปีนี้ 1,950 เหรียญสหรัฐต่อออนซ์